Metodické usmernenie č. MF/020111/2017-312  zo dňa 11.12.2017 pre správcov kapitol štátneho rozpočtu v oblasti účtovania a vykazovania transferov

Kontakt:
Ing. Martina Fuseková, tel. 02/59583204,
Ing. Katarína Maliňáková, tel. 02/59583222,
Ing. Peter Ivánek, tel. 02/59583221.

Zber a účtovanie informácií o čerpaní transferov

V účtovníctve správcov kapitol sa zaúčtujú operácie týkajúce sa použitia transferov v rozpočtových organizáciách a príspevkových organizáciách zriadených príslušným správcom kapitoly a použitia poskytnutých transferov príspevkovým organizáciám v zriaďovateľskej pôsobnosti iných správcov kapitol.
Správcovia kapitol zaúčtujú operácie vyplývajúce z týchto skutočností na základe účtovných dokladov v súlade s § 10 zákona o účtovníctve a predložia sumárne údaje za svoju kapitolu Ministerstvu financií SR (oddeleniu konsolidácie a súhrnného výkazníctva štátu) ich nahratím do Centrálneho konsolidačného systému v podobe tabuľky č. 192 odsúhlasovacieho formulára konsolidačného balíka v termíne do 2.2. nasledujúceho účtovného obdobia v rámci riadneho odsúhlasovania vzájomných vzťahov.
Správcovia rozpočtových kapitol sú povinní zabezpečiť predloženie údajov rozpočtovými a príspevkovými organizáciami v ich zriaďovateľskej pôsobnosti ako aj správnosť predkladaných údajov. Ak by sa v priebehu uzávierkových prác zmenili údaje položiek tabuľky, správcovia kapitol neodkladne nahlásia túto zmenu Ministerstvu financií a nahrajú aktuálne údaje do Centrálneho konsolidačného systému. 
Údaje sa uvádzajú v eurách zaokrúhlene na eurocenty. Rozpočtové a príspevkové organizácie štátu uvádzajú len stav a pohyb na účte 353. Rozpočtové organizácie uvádzajú stav voči správcovi kapitoly, ktorá vykonáva zriaďovateľskú funkciu. V prípade, ak boli prostriedky v príspevkových organizáciách prijaté od iných správcov kapitol resp. platobných jednotiek, uvedie sa IČO príslušného poskytovateľa transferu. V opačnom prípade sa uvedie aj v príspevkových organizáciách IČO správcu kapitoly, ktorá vykonáva zriaďovateľskú funkciu.

Postup pri vypĺňaní tabuliek pre rozpočtové a príspevkové organizácie štátu

Pri zostavovaní tabuliek sa používajú účty z rámcovej účtovej osnovy podľa Opatrenia Ministerstva financií Slovenskej republiky č. MF/16786/2007-31 z 8. augusta 2007, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov. Rozpočtové a príspevkové organizácie štátu predložia údaje o svojej organizácii poskytovateľovi transferu nahratím do Centrálneho konsolidačného systému v podobe tabuľky č. 192 odsúhlasovacieho formulára konsolidačného balíka v rámci riadneho odsúhlasovania vzájomných vzťahov.
Rozpočtové organizácie vyplnia z údajov zo svojho účtovníctva tabuľku č. 192 tak, že každá organizácia vyplní jeden riadok a to s označením pre účet 353. V stĺpcoch sa uvedú hodnoty o stave a pohybe na syntetickom účte 353 pri dodržaní správnosti rozpisu: stav k 31.12. bežného účtovného obdobia = stav k 31.12.predchádzajúceho účtovného obdobia + prírastky – úbytky.
Takto vykazovaný zostatok syntetického účtu 353 musí súhlasiť so zostatkom tohto účtu uvedeného na riadku č. 134 Súvahy na strane pasív.

Príspevkové organizácie vyplnia z údajov zo svojho účtovníctva tabuľku č. 192 obdobne ako rozpočtové organizácie. V prípade, že k 31.12. nebol vyčerpaný transfer od zriaďovateľa, preúčtuje sa nevyčerpaná a neodvedená sumu z účtu 352 na účet 353 a uvedie sa v stĺpci Prijatý bežný a kapitálový transfer nepoužitý. Ak príspevková organizácia obdržala transfer aj od iného poskytovateľa transferu než je jeho zriaďovateľ (iný správca kapitoly resp. platobná jednotka) uvedie stav a pohyb na účte 353 oddelene v samostatných riadkoch, v ktorých uvedie IČO príslušného poskytovateľa transferu. Takto vykazovaný celkový zostatok syntetického účtu 353 voči všetkým poskytovateľom transferu musí súhlasiť so zostatkom toho účtu uvedeného na riadku č. 134 Súvahy na strane pasív.

Postup pri účtovaní a vypĺňaní tabuliek pre správcov rozpočtových kapitol

Na základe poskytnutých informácií z rozpočtových a príspevkových organizácií štátu (aj príspevkových organizácií v zriaďovateľskej pôsobnosti iných kapitol, ak im bol transfer poskytnutý) zaúčtujú správcovia kapitol údaje o čerpaní transferu a stave na syntetickom účte 353 do svojho účtovníctva. Pred zaúčtovaním si správca kapitoly prekontroluje, či rozpočtové a príspevkové organizácie dodržali bilančnú kontinuitu vykazovania údajov k 31.12. predchádzajúceho účtovného obdobia a logickú správnosť rozpisu pohybov transferov za bežné účtovné obdobie. V prípade, že rozpis transferov nie je správny, správca kapitoly vráti tabuľky na dopracovanie. 

Poskytnuté transfery:

Účtovanie v účtovníctve správcu kapitoly:
1.	Zníženie stavu účtu 353 v rozpočtových a príspevkových organizáciách v zriaďovateľskej pôsobnosti a príspevkových organizáciách, ktorým bol poskytnutý transfer sa v účtovníctve správcu kapitoly zaúčtuje 353/356 (účtovné súvzťažnosti sú v texte označené v tvare MD/D).
2.	Zvýšenie stavu účtu 353 v  rozpočtových organizáciách v zriaďovateľskej pôsobnosti sa v účtovníctve správcu kapitoly zaúčtuje 356/353.
3.	Zvýšenie stavu účtu 353 v  príspevkových organizáciách v zriaďovateľskej pôsobnosti a príspevkových organizáciách, ktorým bol poskytnutý transfer sa v účtovníctve správcu kapitoly zaúčtuje:
a.	Použitie kapitálového transferu – neúčtuje sa
b.	Prijatý bežný transfer nespotrebovaný  do výnosov bežného obdobia – neúčtuje sa
c.	Zrušenie opravnej položky (356/353)
d.	Prevod správy majetku - prijatie (356/353)
e.	Inventarizačný prebytok neodpisovaného dlhodobého majetku príspevkové organizácie neuvádzajú
f.	Nepoužitý kapitálový transfer – neúčtuje sa
4.	Na základe interných procesov v rámci účtovnej jednotky si správca kapitoly zistí použitie bežných transferov poskytnutých príspevkovým organizáciám v zriaďovateľskej pôsobnosti a ostatným štátnym príspevkovým organizáciám, ktorým bol poskytnutý bežný transfer a v účtovníctve správcu kapitoly sa zaúčtuje použitie bežného transferu 353/356.

Takto zaúčtovaná hodnota účtu 356 na strane aktív správcu kapitoly sa rovná hodnote na účtoch 353 na strane pasív v  rozpočtových a príspevkových organizáciách, ktorým bol poskytnutý transfer. Správca kapitoly vyplní tabuľku č. 192 konsolidačného balíka po zaúčtovaní týchto skutočností, uvedie sumár za organizácie, ktoré voči nej vykázali transferový vzťah a predloží ho do 2.2. nasledujúceho účtovného obdobia prostredníctvom Centrálneho konsolidačného systému v rámci riadneho odsúhlasovania vzájomných vzťahov. Sumárny vzťah vykáže správca kapitoly voči MF SR (IČO 00151742).

Okrem tabuľky č. 192 konsolidačného balíka vyplní a zašle správca kapitoly informácie o poskytnutých transferoch zo štátneho rozpočtu alebo z iných zdrojov ostatným subjektom v rámci verejnej správy a subjektom mimo verejnej správy, a ktoré boli poskytnuté z výdavkového rozpočtového účtu. Uvedený prehľad zašle správca elektronicky na adresu pracovníka oddelenia konsolidácie a súhrnného výkazníctva štátu (martina.fusekova@mfsr.sk) v ním stanovenom termíne. 

Poskytnutý transfer	V eurách na centy	
Transfery poskytnuté v rámci verejnej správy		
Transfery poskytnuté mimo verejnej správy		

Ako transfery poskytnuté v rámci verejnej správy sa uvádzajú transfery zo štátneho rozpočtu alebo z iných zdrojov, ktoré boli zaradené do príjmov v súlade so zákonom č. 523/2004 Z. z. o rozpočtových pravidlách verejnej správy v znení neskorších predpisov, ktoré neboli u poskytovateľa účtované ako náklad a boli poskytnuté územnej samospráve, verejným vysokým školám, štátnym fondom, Sociálnej poisťovni alebo ostatným subjektom verejnej správy.
Ako transfery poskytnuté mimo verejnej správy sa uvádzajú transfery zo štátneho rozpočtu alebo z iných zdrojov, ktoré boli zaradené do príjmov v súlade so zákonom č. 523/2004 Z. z. o rozpočtových pravidlách verejnej správy v znení neskorších predpisov, ktoré neboli u poskytovateľa účtované ako náklad a boli poskytnuté podnikateľom, fyzickým osobám, nepodnikateľským subjektom alebo ostatným subjektom nezaradeným do verejnej správy.
Správca rozpočtovej kapitoly uvádza transfery poskytnuté za všetky rozpočtové organizácie kapitoly.

Príloha:
Obsahová náplň jednotlivých stĺpcov tabuľky č. 192 konsolidačného balíka

Zostatok k 20xx-1	Zostatok záväzku na účte 353 k 31. 12. bezprostredne predchádzajúceho účtovného obdobia	
Zvýšenie záväzku v roku 20xx 
z toho:	Celkové zvýšenie záväzku na účte 353 v priebehu bežného účtovného obdobia 	
Prijatý a použitý kapitálový transfer	 Sumár kapitálových transferov, ktoré poli prijaté v bežnom účtovnom období a boli použité na obstaranie dlhodobého majetku	
Prijatý bežný transfer nespotrebovaný do výnosov bežného obdobia	 Štátne rozpočtové a príspevkové organizácie nevypĺňajú	
Prijatý bežný a kapitálový  transfer nepoužitý 	 Sumár prijatých bežných transferov, ktoré boli prijaté v priebehu bežného účtovného obdobia a neboli čerpané. Štátne rozpočtové organizácie nevypĺňajú 	
Prijatý bežný transfer v roku 20xx a spotrebovaný do výnosov roku 20xx	 Štátne rozpočtové a príspevkové organizácie nevypĺňajú	
Zrušenie opravnej  položky k majetku nadobudnutého z transferu	 Zvýšenie účtu 353 v dôsledku rozpustenia opravnej položky vytvorenej k dlhodobému majetku 	
Prevod správy majetku - prijatie	 Zvýšenie účtu 353 v dôsledku prijatia majetku v súlade so zákonom č. 278/1994 Z. z. o správe majetku štátu v znení neskorších predpisov	
Inventarizačný prebytok a dlhodobý majetok prijatý bezodplatne 	 Rozpočtové organizácie uvádzajú zvýšenie účtu 353 v dôsledku inventarizačného prebytku neodpisovaného dlhodobého hmotného majetku alebo obstarania neodpisovaného dlhodobého hmotného majetku darom.  Štátne príspevkové organizácie nevypĺňajú	
Prevod z účtu 357	 Štátne rozpočtové a príspevkové organizácie nevypĺňajú	
Iné zvýšenie*	 Zvýšenie záväzku na účte 353, ktoré nie je možné uvádzať v iných stĺpcoch. Napríklad opravy účtovania, spätný prepočet odpisov, a pod.	
Zníženie záväzku v roku 20xx
z toho:	Celkové zníženie záväzku na účte 353 v priebehu bežného účtovného obdobia 	
Odpis dlhodobého majetku, vytvorenie opravnej položky k dlhodobému majetku,  vyradenie dlhodobého majetku	 Zníženie účtu 353 v dôsledku odpisovania, tvorby opravnej položky k dlhodobému majetku obstaraného z transferu a vyradenie dlhodobého majetku obstaraného z transferu v dôsledku likvidácie, manka, škody a predaja	
Prevod správy majetku - odovzdanie	 Zníženie účtu 353 v dôsledku odovzdania majetku v súlade so zákonom č. 278/1994 Z. z. o správe majetku štátu v znení neskorších predpisov	
Bežný transfer prijatý 20xx-1 zúčtovaný 20xx	 Zníženie účtu 353 v dôsledku použitia bežného transferu z minulých rokov.  Štátne rozpočtové organizácie nevypĺňajú	
Prijatý bežný transfer v roku 20xx a spotrebovaný do výnosov roku 20xx	 Štátne rozpočtové a príspevkové organizácie nevypĺňajú	
Iné zníženie *	 Zníženie záväzku na účte 353, ktoré nie je možné uvádzať v iných stĺpcoch. Napríklad opravy účtovania, spätný prepočet odpisov a pod.	
Zostatok k 20xx	Zostatok záväzku na účte 353 k 31. 12.  bežného účtovného obdobia (musí byť totožný so stavom uvádzaným v súvahe k 31.12. bežného účtovného obdobia)	
•	V prípade Iného zvýšenia alebo Iného zníženia na účte 353, ktoré predstavuje významnú sumu opráv nákladov a výnosov minulých účtovných období  a ktoré bolo účtované v súlade s §6 Opatrenia Ministerstva financií SR č. MF/16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v platnom znení, prostredníctvom účtu 428 – Nevysporiadaný výsledok hospodárenia minulých rokov (napr. spätný prepočet odpisov), nahlási správca rozpočtovej kapitoly túto skutočnosť s uvedením presnej sumy opravy a dôvodu opravy svojmu garantovi na MF SR za konsolidáciu.